Sawise kabeh wis rampung anggone gawe mobil-mobilan, Pardi, Darto, Jono lan Antok banjur wiwit nglakokake mobil-mobilan lan sepur-sepurane. Cah papat nggeret dolanane dhewe-dhewe wira-wiri neng dalan sangarepe omahe Rudy. Sadalan-dalan bocah-bocah kuwi nirokake swarane kendharaan tironane. Pardi lan Darto nirokake swara truk. Antok nirokake swara colt. Jono kak-kok-kak-kok…ndeling-ndeling, nirokake swara sepur. Kadhang kala bocah-bocah kuwi nggone mlaku balapan karo ngguyu-ngguyu. Dadi gayeng banget. Katon seneng, akrab lan gumbira. Wektu kuwi Rudy isih ketungkul anggone dolanan mobil-mobilane. Rudy lungguh jegang ing kursi sofa sing ana ing teras. Ing meja cumawis camilan sing sedhela-sedhela diemploki saselane mijeti remot kontrol. Meruhi ana bocah papat dha gegojegan dolanan mobil-mobilan lan sepur-sepuran, wiwitane rumangsa keganggu. Arep nesu, apa kuwasane? Wong bocah-bocah kuwi dha dolanan ana dalan, papan umum, dudu pekarangane. Kanthi gembreget Rudy mung bisa ngawasi sing lagi padha dolanan sinambi guyon lan gojegan. Mobil-mobilan lan remot kontrole diselehake. Rudy nyawang neng ngarep lawang pager.